प्रणब ने पीएम के साथ मतभेद से किया इनकार  
प्रणब ने इस बात का खंडन किया कि 2जी स्पेक्ट्रम मुद्दे पर पीएसी के समक्ष पेश होने की प्रधानमंत्री की पेशकश को लेकर उनका उनके साथ मतभेद है।
वित्त मंत्री प्रणब मुखर्जी ने इस बात का खंडन किया कि 2जी स्पेक्ट्रम मुद्दे पर लोक लेखा समिति (पीएसी) के समक्ष पेश होने की प्रधानमंत्री मनमोहन सिंह की पेशकश को लेकर उनका उनके साथ मतभेद हैं।  मुखर्जी ने कहा, यह कहना गलत है कि प्रधानमंत्री की पीएसी के समक्ष पेश होने की पेशकश को लेकर मेरे और उनके बीच मतभेद है। मैंने बस इतना कहा है कि हालांकि प्रधानमंत्री ने पीएसी के समक्ष पेश होने की पेशकश की है लेकिन मैं ऐसा नहीं करता। उन्होंने कहा, मैंने यह भी उदाहरण दिया था कि मंत्री किसी संसदीय समिति के समक्ष पेश नहीं होते। ऐसा इसलिए है कि संसदीय समितियां तो महज हिस्से हैं जबकि संसद पूर्ण है। उन्होंने सवालिए लहजे में कहा, मंत्रियों की संसद के प्रति न कि उसके हिस्से के प्रति व्यक्तिगत जिम्मेदारी है। यदि कोई यह बात नहीं समझ पाता तो मैं क्या कर सकता हूं।